Shaleen Surtie-Richards deur straatsmous beroof | Maroela Media
Lizz Meiring, Alfred Ntombela, Shaleen Surtie Richards en Leon Schuster, Saterdag voordat Surtie-Richards se hangertjie gesteel is. Foto: Verskaf
"Hoekom moet ons met ons motorruite toe ry in die bloedige hitte en in 'tronkhuise' bly terwyl misdadigers vry buite rondloop?"
Dit is die woorde van 'n duidelik ontstelde Shaleen Surtie-Richards nadat haar "kosbaarste besittings", 'n hangertjie met 'n Krugerrand en twee ringe van haar oorlede pa en ma, in druk verkeer in Johannesburg van haar nek afgeruk is.
Surtie-Richards het Maandag bewoë aan Maroela Media vertel sy is Saterdag omstreeks 12:00 deur 'n drywer na haar huis in Roodepoort geneem nadat sy vroeër die oggend 'n werksgeleentheid bygewoon het waar onder andere Leon Schuster en Lizz Meiring ook was.
"Ons was in die nywerheidsgebied van Johannesburg naby Oriental Plaza in Fordsburg. Die pad was druk besig weens sokkerondersteuners wat op pad was na die FNB-stadion. Dit was vreeslik warm en ek het op die agterste sitplek met 'n oop ruit gery," het Surtie-Richards gesê. "Daar het 'n man nader gestap wat Courtleigh-sigarette gesmous het. Hy het donker klere en 'n hoed aangehad. Ek het nogal so ewe gedink ek moet die ruit toedraai, maar wou juis nie hê hy moet dink ek dink hy gaan my beroof nie … wel, lessie geleer, ek moes na myself geluister het."
Shaleen Surtie-Richards se hangertjie
Sy het gesê dinge het so vinnig gebeur en sy weet nou nog nie hoe hy dit reggekry het nie, maar hy het skielik haar hangertjie afgeruk en tussen die geharwar in die straat verdwyn.
Volgens Surtie-Richards was daar 'n polisievoertuig 'n entjie verder en het dié beamptes "net die beste" diens gelewer. "Ek het saam met hulle in die voertuig geklim en ons het 'n ruk lank in die omgewing rondgery en na die man gesoek, maar kon hom nie kry nie. Die twee ringe is my kosbaarste besittings. Dit is my oorlede ma en pa se trouringe. Ek het dit nooit afgehaal tot gister nie."
Sy het gesê haar ma, Ellen, is op 4 Februarie 2013 oorlede en haar pa, Hockey, in 2000. "Die voorval kom so naby my ma se doodsherdenking. Ek mis haar vandag só baie. Die verettering het nie 'n clue wat hy aan my gedoen het nie. Daai twee ringe was my hele behoud en vandag lê dit seker in die een of ander smerige pandjieswinkel."
Sy het gesê sy wil nie regtig in 'n debat betrokke raak nie, maar is van mening dat misdaad rassisme aanwakker. "Ek moet myself seker as gelukkig beskou omdat ek nie seergekry het nie, veral as ek dink aan die derduisende plaasmoorde en verkragtings. Woede en bitterheid gaan ons nêrens bring nie. Om rassisties te raak gaan nie help nie. Almal moet saamstaan soos die boere spesifiek met die droogte saamgestaan en mekaar gehelp het, dit is wat ons almal moet doen."
Surtie-Richards het 'n beroep op mense gedoen om die berig wyd te versprei. Sy hoop as iemand op die hangertjie, ringe en Krugerrand afkom, kan dit dalk aan haar terugbesorg word.
"Ek was verskriklik na aan my ouers en die hangertjie het verskriklik baie sentimentele waarde. Geen geld of versekering kan dit aan my terugbesorg nie. My pa se ring is groot en die voorletters SJS is daarin gegraveer."
Mense wat moontlik op die ringe afkom, kan Maroela Media e-pos by [email protected] en die inligting sal aan die polisie en Surtie-Richards oorgedra word.
Johannesburg misdaad Shaleen Surtie-Richards
Twee sterf in seiljagongeluk
Dit gebeur maar daagliks met enigiemand op straat. Nou is dit 'n bekende persoon & daarom die publisiteit?! En elke keer dieselfde kommentaar….. 'Daar sal iets aan gedoen moet word. Kan nie so voort gaan nie'! Wie gaan iets daaromtrent doen?
Shaleen, die is net aardse goed geen blywende bestiting nie. Vergewe en gaan aan met lewe. Om nie te vergewe is om die persoon gratis huisvesting in jou kop te gee.
Wys net mens moet nie op verkeerde dinge jou hoop vestig nie.
Vertrou op die Here alleen en hy sal jou paaie gelyk maak.
Ek voel so jammer vir shaleen….selfde het met my gebeur….my kar het donker vensters en my man het bestuur..ek het warm gekry my ruit half af laat sak en volgende oomblik gryp die smous my Note 4 en verdwyn tussen n klomp ander in….wat kon ek doen anders as om maar aan te ry te huil oor al my kosbare fotos..my oorlede mom se stem op my foon en al ons boodskappies wat ek gesave het. Kon ongelukkig nie dit herwin agv ek nie dropbox gehad het nie en nie gesync was nie. En my foon was nog nie op… Lees meer »
Ek stem saam Francois, dit gebeur meer as een keer daagliks met gewone mense. Ek voel wel jammer vir haar dat sy die sentimentiele ietems so verloor het en ook die laaste deel van die berig is waar wat sy sê, en soos jou vraag wie gaan iets daaromtrend doen?
Shaleen, gebruik die stem en platform wat jy gegee is en ons sal die onsteuning gee wat nodig is. Hoe anders gaan 'n mens kan saamstaan as ons nie die mediums gebruik wat ons het nie? Ek is jammer dat jy ook nou 'n statistiek is, ek weet goed dit voel!